Magántanulói szabályzat

1.	Tanulói jogviszony szüneteltetése, tanulói jogviszony külföldön

A 2011. évi CXC. törvény a nemzeti köznevelésről hatályos előírásai az alábbiak:

91. § (1) Magyar állampolgár engedély nélkül folytathat tanulmányokat külföldön és tankötelezettségét külföldi nevelési-oktatási intézményben is teljesítheti. 
(2) A tanköteles tanuló tanulmányainak külföldön történő folytatását - a tanköteles gyermek nyilvántartása céljából - be kell jelenteni a lakóhely, ennek hiányában tartózkodási hely szerint illetékes települési önkormányzat jegyzőjének, vagy, ha a tanuló már hazai iskolába beiratkozott, az iskola igazgatójának. 
(3) A külföldi tanulmányok alatt a tanuló magyarországi tanulói jogviszonya szünetel. 

Ebben az esetben a külföldön tartózkodó tanuló rendszeresen jár az adott országban iskolába, azaz teljesíti a törvény által előírt tankötelezettségét. Ennek igazolására be kell mutatni, a külföldi iskola nyilatkozatát.
A külföldi tanulmányok ideje alatt a tanuló jogviszonyát szüneteltetjük, a KIR-ből kijelentjük. 
Benyújtandó dokumentumok:
•	Szülői kérelem (letölthető a honlapról)
•	A fogadó iskola nyilatkozata

2.	Magántanulói jogviszony
2.1	 Külföldön való tartózkodás tanulói jogviszony nélkül 

Ha a tartósan külföldön távol lévő tanuló nem teljesíti tankötelezettségét, azaz nem jár rendszeresen iskolába, akkor tanulói jogviszonya nem szüneteltethető. Ebben az esetben a szülőnek írásban kell bejelentenie, hogy gyermeke tanulmányi kötelezettségét magántanulóként iskolánkban fogja teljesíteni. 
Az iskola igazgatója határozatban tájékoztatja a tanulót és a szülőt a magántanuló jogairól és kötelességeiről, kiemelt figyelmet fordítva az év végi osztályozó vizsgák kötelezettségére.

2.2	Magántanulói jogviszony létesítése egyéb okok miatt

A köznevelési törvény 45.§ (5) A tankötelezettség iskolába járással, vagy ha az a tanuló fejlődése, tanulmányainak eredményes folytatása és befejezése szempontjából nem hátrányos, a szülő kérelmére magántanulóként teljesíthető
(6) Ha az iskola igazgatójának megítélése szerint a tanulónak hátrányos, hogy tankötelezettségének magántanulóként tegyen eleget, vagy az így elkezdett tanulmányok eredményes folytatására vagy befejezésére nem lehet számítani, köteles erről értesíteni a gyermek lakóhelye, ennek hiányában tartózkodási helye szerint illetékes kormányhivatalt, amely a gyámhatóság és a gyermekjóléti szolgálat véleményének kikérése után dönt arról, hogy a tanuló milyen módon teljesítse tankötelezettségét. Halmozottan hátrányos helyzetű tanuló esetén az iskola igazgatójának döntéséhez be kell szereznie a gyermekjóléti szolgálat véleményét.

Amennyiben a magántanulói státusz nem okoz hátrányt a gyermek fejlődésében, az igazgató dönt a magántanulói státusz megadásáról. 
Amennyiben a magántanulói státusz a tanulónak hátrányos, az igazgató a törvényi előírásoknak megfelelő dokumentumok alapján hozza meg döntését. A szülői felügyeletet gyakorló bejelentése után, az igazgató 5 napon belül beszerzi az illetékes gyermekjóléti szolgálat szakvéleményét annak eldöntésére, hogy a jogviszony hátrányos-e a tanuló számára. A gyermekjóléti szolgálat 15 napon belül közli vizsgálatának eredményét.

A magántanulói jogviszony létesítéséről az igazgató határozatban hoz döntést

Benyújtandó dokumentumok:
•	Szülői kérelem (letölthető a honlapról)

3	 A magántanuló felkészítése és értékelése
A magántanuló szülőjét, gondozóját az igazgató tájékoztatja jogairól és kötelességeiről.
A magántanulói jogviszony keretében a tanuló felkészítéséről a szülői felügyeletet gyakorló köteles gondoskodni. A tanuló ebben az esetben a vizsgáira egyedül készül fel. A magántanuló igénybe veheti az iskola könyvtárának szolgáltatásait. Az iskola évente két alkalommal lehetőséget biztosít a tanuló számára – konzultáció formájában – annak felmérésére, hogy hol tart a felkészülésben.

A tanuló osztályzatának megállapítására évente kerül sor. A tanévet lezáró értékelés júniusban vagy augusztusban megadott napon történik, ettől eltérni külföldi tartózkodás esetében írásos kérelemmel, a munkahely igazolásával lehet. A számonkérés írásbeli és szóbeli osztályozó vizsga, ütemezéséről és szervezéséről az osztályfőnök tájékoztatja a szülői felügyeletet ellátót. Az osztályozó vizsga mindig legalább háromfős vizsgabizottság előtt zajlik. 
Az osztályozó vizsga a készségtárgyak kivételével (testnevelés, ének, vizuális kultúra, technika-és életvitel) minden tantárgyra kiterjed. Magatartás és szorgalom értékelése nem történik.

A tanuló érdemjegyeit és osztályzatait az iskola állapítja meg, illetve dönt a tanuló magasabb évfolyamra lépésével kapcsolatos kérdésekben.

4	Hatálybalépés

Hatálybalépés ideje: 2012. szeptember 1

Tóthné Nyiszteruk Hilda
intézményvezető
PH.

Budapest, 2012. szeptember 1.